**TOP LISTA REGIONALISTA**

**Humanitarni Stand-Up za stipendije djeci**

***Na Svjetski dan šale u Zagrebu se priprema spektakl smijeha***

Na Svjetski dan šale, u ponedjeljak 1.4., znanom i kao Prvi april, u centru Zagreba će se okupiti vodeća imena regionalne stand-up komedije, u okviru humanitarne večeri smijeha nazvane „TOP LISTA REGIONALISTA“. Tom prilikom će dvorana kina Europa, mjesto brojnih kvalitetnih kulturnih zbivanja u gradu, biti okupljalištem ljudi s neupitnim smislom za humor - onih koji ga proizvode i onih koji u njemu znaju uživati!

Zaklada SOLIDARNA u sklopu fonda „Desa i Jerko Baković“ organizira humanitarnu večer za pokrivanje stipendija kojima pruža financijsku, materijalnu i stručnu podršku školovanju siromašne djece i mladih i to prvenstveno osnovnoškolskog i srednjoškolskog uzrasta koja su izložena neimaštini, riziku socijalnog isključivanja i diskriminacije, a pritom u svojoj okolini možda nemaju adekvatnu podršku za razvoj samopouzdanja i vještina potrebnih za uspješno školovanje i osobni razvoj.

Imena koja će se ukazati pred zagrebačkom publikom u ovom dvosatnom programu spadaju u prave pionire - pokretače scene stand-up komedije u svojim zemljama u regiji. Voditeljsku palicu, bolje rečeno, mikrofon - imat će **Pedja Bajović**, a njegov sugrađanin **Zvonko Kožić** predstavljat će boje Zagreba i naše zemlje. Tu su zatim, domaćoj publici znani veteran slovenske scene **Tin Vodopivec** te prvi srbijanski stand-up komičar **Srđan Jovanović**. Za vedrinu juga pobrinut će se **Ivana Naskova** iz Skoplja, dok će crnogorsku scenu likom i djelom prezentirati **Andrija Dabanović**. Sarajlija **Marko Puljiz** bit će onaj koji će predstavljati Bosnu i Hercegovinu.

* Pomalo smo sramežljivo uputili poziv mojim kolegama, napominjući humanitarni karakter ove večeri te da u budžetu ne postoji stavka njihovog honorara. Moram priznati, brzi i pozitivan odgovor od svakog od njih je iznenadio i mene! Međutim, kada sam malo bolje razmislio - i nije trebao. Naime, u našim krugovima se pomoć mladim ljudima u njihovom obrazovanju vidi i kao svojevrsna investicija. Sve je to naša buduća publika! - uz smiješak govori domaćin ove večeri **Pedja Bajović.**

„Top lista regionalista“, humanitarna dvosatna večer stand-up komedije održat će se u dvorani kina Europa u Zagrebu, u ponedjeljak 1. travnja, s početkom u 19 sati. Ulaznice po cijeni od 50,00 Kn mogu se kupiti online i na prodajnim mjestima Eventima.

\*Grupe učenika od minimalno 30 osoba karte mogu dobiti za 30 kn/kom.

Za sve informacije, intervjue i najave stojimo Vam na raspolaganju.

Solidaran pozdrav,

Ivan Blažević

Tajnik

SOLIDARNA- Zaklada za ljudska prava i solidarnost

E: ivan.blazevic@solidarna.hr

M: 091/4825-449